'డిజిటల్‌'కు తెలంగాణ సన్నద్ధం
జులై-1 నుంచి 'డిజిటల్‌ ఇండియా'
- వారం రోజలపాటు సాగనున్న కార్యక్రమాలు
- ఐటీ వ్యాప్తి, అవగాహనే ధ్యేయం
- ప్రతిష్ఠాత్మకంగా ఐటీ శాఖ సన్నాహాలు
నవతెలంగాణ-వాణిజ్య విభాగం
       కేంద్ర ప్రభుత్వం బుధవారం (జులై1) నుంచి ప్రతిష్ఠాత్మకంగా ప్రారం భించనున్న 'డిజిటల్‌ ఇండియా' కార్యక్రమానికి తెలంగాణ సర్కార్‌ భారీగానే సన్నద్ధమవుతోంది. దేశ సౌరులకు ఐటీ, సాంకేతిక రంగాలపై అవగాహన కల్పించి వారు డిజిటల్‌ సాధికారికత సాధించేలా చూడడం, దేశంలో ప్రతి ఒక్కరికీ సాంకేతిక మౌలిక వసతులను అందుబాటులో ఉంచడం, ప్రజల కోరిక మేరకు వారు డిజిటల్‌ మార్గంలో సుపరిపాలనను అందుబాటులో ఉంచడం 'డిజిటల్‌ ఇండియా' ప్రధాన ధ్యేయాలు. మోడీ ప్రభుత్వం ప్రతిష్ఠాత్మకంగా భావిస్తున్న ఈ కార్యక్రమం జులై 1న మొదలై వారం రోజులపాటు సాగనుంది.
తెలంగాణాలోనూ భారీ కార్యక్రమాలు..
      'డిజిటల్‌ ఇండియా' కార్యక్రమంలో భాగంగానే మరిన్ని ఐటీ, ఐటీ ఆధారిత సేవలను తెలంగాణ ప్రజలకు 'డిజిటల్‌ తెలంగాణ' పేరుతో అందుబాటులోకి తేవాలని రాష్ట్ర ఐటీ శాఖ నిర్ణయించింది. పంపిణీ, డిమాండ్‌ల ప్రాతిపదికన 'డిజిటల్‌ తెలంగాణ' కార్యక్రమాన్ని ప్రభుత్వం రూపొందిస్తోంది. పంపిణీ విభాగం కింద తెలంగాణలోని ప్రతి పౌరునికి ఐటీ సేవలు అందుబాటులో ఉండేలా చర్యలు చేపట్టనున్నారు. ఇందులో భాగంగా వాటర్‌గ్రిడ్‌ పైపుల వెంట ఆప్టికల్‌ ఫైబర్‌ కేబుళ్ల్లను వేయడం, రాష్ట్రం మొత్తం 4జీ సేవలను అందుబాటులోకి తేవడంతో పాటు.. అన్ని ప్రధాన నగరాలలో వైఫై సేవలను అందుబాటులో తీసుకురావాలని ప్రభుత్వం లక్ష్యంగా పెట్టుకుంది. డిమాండ్‌ విభాగం వైపు ప్రతి ఒక్కరికీ ఐటీ, ఐటీ ఆధారిత డిజిటల్‌ సేవలపై అవగాహన పెంచాలని ప్రభుత్వం యోచిస్తోంది. ఇందులో భాగంగా డిజిటల్‌ అక్షర్యాత పెంపు, పాఠశాలల్లో కంప్యూటర్‌ అక్షర్యాత కార్యక్రమాలు, మీ-సేవ సర్వీసులను మరింత విస్తృత పరచడం, వీలైనన్ని ఎక్కువ మీ-సేవ సర్వీసులను మొబైల్‌ ప్లాట్‌ఫాం పైకి అందుబాటులోకి తేవడం, మెరుగ్గా ప్రజా సేవలను అందించేందుకు గాను వీలైనన్ని కొత్త సేవలను ప్రజలకు అందుబాటులోకి తేవాలని ప్రభుత్వం లక్ష్యంగా పెట్టుకుంది.
వివిధ కార్యక్రమాలకు శ్రీకారం..
     ఐటీ శాఖ పలు ఇతర ప్రభుత్వ శాఖల సహాయంతో వారం రోజల పాటు గ్రామ, మండల, జిల్లా స్థాయిల్లో 'డిజిటల్‌' కార్యక్రమాలను ఏర్పాటు చేయనుంది. ఇందులో భాగంగా దేవాదాయ శాఖ నందు ఆన్‌లైన్‌ పేమెంట్‌ గేట్‌వే ఏర్పాటు. సైబర్‌ సెక్యూరిటీపై అవగాహన కార్యక్రమాలు, 5కె, 2కె రన్‌ల ఏర్పాటు, వివిధ పోటీలను నిర్వహించడం, వరంగల్‌ జిల్లాలో బయోమెట్రిక్‌ హజరుపట్టిక ఏర్పాటు, తెలంగాణ వర్సిటీలో వైఫై సేవలను ప్రారంభించడం వంటి పలు కార్యక్రమాలను చేపట్టనున్నారు.
మీ స్నేహితులకు రికమెండ్ చెయ్యండి